text:
Skriva hevur : Katrin Joensen-Næs
15. november er aftur trappustreyka í Hoydølum. Streykan snýr seg um ein teldupost, sum er komin frá Mentamálaráðnum og Fjølrit um, at næmingar frá nú av skulu gjalda 250 kr. hvørt skúlaár til undirvísingartilfar. Peningurin fyri hetta árið skal vera inni í seinasta lagi 15. desember 2017.
Kinna Poulsen, lærari í Hoydølum, sigur:
- Eg haldi, tit skulu siga nei. Tað eru vit nógvir lærarar, sum halda. Tað er órímiligt at senda næmingum eina rokning uppá 250 krónur uttan ávaring. Men eg haldi eisini, at Fjølrit skal hava pengar fyri kopiering, sol at nakrir pengar koma út aftur til høvundarnar. Men tað má kunna skipast betur, so at næmingarnir hava tíð at umráða seg, sigur Kinna.
Boðini eru ikki komin gjøgnum lærararnar.
- Vit vita einki um hatta og hava onga ávirkan. Mentamálaráðið hevur sent teldupostin beint til næmingastevnuna.


c: text/html

text:
Hvítormurin
Áttanda bókin í Pax-røðini er nú útkomin.
Tað eru tey trý Åsa Larsson, Ingela Korsell og Henrik Jonsson, sum samstarva um bøkurnar. Åsa og Ingela skriva, og Henrik teknar.
Bøkurnar hava fingið góða móttøku í Føroyum.
Tær eru spennandi og óhugnaligar, og slíkar bøkur dámar børnum eisini væl at lesa.
Høvuðspersónarnir eru Alvi og Viggo, sum búgva til fosturs í Mariefred. Beint sum teir eru komnir til býin, verða teir vavdir upp í alt tað løgna og ófrættakenda, sum hendir í býnum.
Í Hvítorminum, sum áttandi bókin eitur, hvørvur eitt lítið barn knappliga, tað er sum uppslúkt av jørðini. og Iris hvørvur eisini. Alvi og Viggo noyðast at hjálpa, men hvussu skulu teir megna at hjálpa einum, sum er í klørnum á Svørtu heksini?
Og eina staðni djúpt undir Mariefred kemur spakuliga lív í eina elligamla veru.
Bókin er heft, 206 bls. Súsann Berg hevur týtt úr svenskum.
Aftur

robotstxt: allowed

filter: keep


text:
Ungir leikarar í fokus
TB | 08/05/13
Sum liður í menningini av ungu leikarunum á Tvøroyri og í Hvalba, hevur TB avgjørt, at høvuðsvenjari felagsins, Hans Fróði Hansen framyvir fer at hjálpa til í venjingunum hjá U16 liðnum hjá TB/Royn. Hans Fróði krevur onga víðari presentatión, tá hann er eitt kent navn innan fótbóltsheimin. Hann hevur drúgvar royndir sum leikari, og hevur sína serligu styrki í persónligari coaching. Hann er sum stoyptur til, at arbeiða við ungum leikarum, og tí vænta vit, at leikararnir fáa tætt við perfektar umstøður at mennast undir.
Eitt lið, tveir venjarar
Hans Fróði, kemur at arbeiða tætt saman við undirritaða, sum hevur tikið sær av liðnum higartil. Og tað verður væntað, at hetta toymisarbeiðið fer at koma leikarunum til góðar. Samstundis mennast vit venjarar eisini, og tí er tað ein sera spennandi tíð fyri framman.
Fyrsta venjing við nýggja toyminum var í kvøld, og tað má sigast, at heilt fitt kom burturúr. Dreingirnir vandu væl, og vístu góðan hugburð. Hetta er eisini nakað vit fara at arbeiða víðari við, komandi tíðina.
Dreingjadeildin er lopfjølin
Dreingjadeildin er seinasta stigið, áðrenn lopið upp til vaksnamannafótbólt, og tí er tað av størsta týdningi, at dreingirnir venja miðvíst, bæði tekniskt, taktiskt og kroppsligt. Bert á hendan hátt, kunnu teir taka stigið upp millum teir vaksnu. Og hóast miðvísa venjing, so koma tað altíð at vera nakrir, sum ikki náa lopið beinanvegin, men hesir koma tó altíð at hava miðvísu venjingina sum tryggan grundarstein, og tá teir so eru nóg vaksnir og sterkir, fer tað at vera munandi lættari hjá teimum. Men grundarsteinurin má also leggjast, og tí taka vit hesa uppgávu í størsta álvara.
Saman mennast vit best
Vit vóna, at hetta stig fer at økja um áhugan kring liðið, og kring leikararnar í Hvalba og á Tvøroyri, tí hendan tíðin er tann týdningarmesta í fótbólti. Fleiri av leikarunum eru sera sera dugnaligir longu nú, og leggja allir eins nógv fyri, og vit venjarar fara at gera, so skuldi tað undrað okkum stórliga, um ikki fleiri av tykkum, longu í næsta ár, koma uppá tal í fremstu ella næstfremstu deildini í Føroyum.
Drívið á dreingir, vit trúgva uppá tykkum, og trúgva tit, so koma tit langt !!!


text:
Starvsnevndin hjá ÍSF hevur tikið upp aftur táttin at lata heiðurskjal til onkran, sum hevur gjørt eitt stórt sjálvboðið arbeiði. Heiðurskjalið er uppkallað eftir fyrsta forseta ÍSF’s, Poul E. Petersen, eisini nevndur Ítróttar-Poul. Hesin heiður var av fyrstan tíð latin í 2001 og 2002 og so aftur í 2004. Tíverri datt hetta niðurfyri aftur.
Størsti heiður tú kanst fáa fyri sjálvboðið arbeiði er latin okkara Gutta – vit eru errin og fegin – ikki sørt at rættvísiskenslan brúsar gjøgnum kroppin.
Sannandi at vit í frælsa ítróttinum hava nógvar eldsálir, sum dag og dagliga gera eitt stórt arbeiði, vildi FÍF eisini vera við at skjóta upp evni til henda stóra heiðurin. At valið fall á Guttorm Sørensen var helst væntandi. Gutti hevur tænt bæði Treysti og FÍF so trúliga líka síðani hesir felagsskapir sóu dagsins ljós – og hann ger tað framvegis.
“Skiparin rópar um stýrhúsrút…..” – sjálvur er hann eisini bæði á dekkinum og í maskinrúminum.
Á aðalfundinum hjá ÍSF fyrrapartin leygardagin, varð vinnarin kunngjørdur, og fegin og errin gjørdust vit í FÍF, tí vinnarin var eingin annar enn okkara Gutti. Fyri nøkrum vikum síðani fóru Solby Kristiansdóttir og Leivur Fredriksen frá 3-2 hjá Kringvarpinum at gera eina vangamynd um Gutta. Av tí at Gutti var í uppskoti um at fáa hetta heiðursskjalið, hava tey bíðað eitt sindur við at vísa hesa vangamyndina. Men nú hetta er avgreitt, kemur helst okkurt av hesum afturat vangamyndini, sum verður víst nú mánakvøldið í 3-2.
Tað var ein heiður í sær sjálvum at taka ímóti heiðrinum, Gutta vegna. Elin Heðinsdóttir, ÍSF-forseti ger nógv burtur úr sjálvbodna arbeiðinum. Hetta legði hon serstakliga dent á í røðu sínari, tá hon setti ólavsøkuna í fjør.


text:
Gerðabók
BI/sm
Ár 2018, hósdagin, 20. september, kl. 11.00, varð tingfundur settur.
Løgtingsmenninir Djóni Nolsøe Joensen, Magni Laksáfoss og Sonja Jógvansdóttir og landsstýrismenninir Poul Michelsen, Kristina Háfoss og Sirið Stenberg og løgmaður og ríkisumboðsmaðurin vóru ikki á fundi.
Til viðgerðar:
1. Landsstýrismaðurin í fiskivinnumálum, Høgni Hoydal, legði fram tingmál nr. F-2/2018: Frágreiðing sbrt. § 51, stk. 4 í Tingskipanini um tilbúgving
2. 1. viðgerð av tingmáli nr. 13/2018: Uppskot til løgtingslóg um heimild til kommunur at útvega bústaðir
Málið beint í Trivnaðarnevndina
3. 1. viðgerð av tingmáli nr. 10/2018: Uppskot til samtyktar um eina listaskúlaskipan
Málið beint í Mentannarnevndina
4. Framløga
Formaðurin boðaði frá at løgtingsmenninir Jákupi Mikkelsen og Bill Justinussen, hava lagt fram tingmál nr. 33/2018: Uppskot til løgtingslóg um stuðul at byggja fótbóltshallir
Tikið av skrá:
1. viðgerð av tingmáli nr. 8/2018: Uppskot til løgtingslóg um broyting í løgtingslóg um frítíð við løn (Sjúka í frítíðini telur ikki sum frítíð)
1. viðgerð av tingmáli nr. 9/2018: Uppskot til løgtingslóg um broyting í løgtingslóg um fólkayvirlit (Løgfrøðiligt kynsskifti)
Formaðurin setti næsta fund at verða týsdagin, 25. september 2018, kl. 11.00, við hesi dagsskrá:
1. 1. viðgerð av tingmáli nr. 7/2018: Uppskot til løgtingslóg um broyting í løgtingslóg um almannapensjónir o.a. (Ásetingar um brotpensjón)
Málið verður beint í Trivnaðarnevndina
2. 1. viðgerð av tingmáli nr. 18/2018: Uppskot til eykajáttanarløgtingslóg fyri september 2018-2
Málið verður beint í Fíggjarnevndina
3. 1. viðgerð av tingmáli nr. 11/2015: Uppskot til løgtingslóg um broyting í løgtingslóg um áseting og javning av almannaveitingum (Hækkan av grundarupphædd til fólkapensjón)
Málið verður beint í Trivnaðarnevndina
4. 1. viðgerð av tingmáli nr. 12/2018: Uppskot til løgtingslóg um heimild hjá kommunum at gera bústaðarfeløg at útvega, reka og leiga út bústaðir
Málið verður beint í Trivnaðarnevndina
5. 1. viðgerð av tingmáli nr. 14/2018: Uppskot til løgtingslóg um broyting í løgtingslóg um familjuískoyti (Hækkað inntøkumørk, stuðul til lægri mótrokning)
Málið verður beint í Trivnaðarnevndina
6. Framløga
Fundur lokin kl. 15.40
Páll á Reynatúgvu
løgtingsformaður
/Beinta Isaksen
skrivari


text:
Neyvan finst nakar stovnur í landinum, ið hevur havt størri ávirkan á útbyggingina og harvið menningina av føroyska samfelagnum hesi seinni mongu árini, enn júst Landsverk.
Stovnurin hevur júst givið út ársfrágreiðing fyri 2017-18, har millum annað hugt verður aftur á tey 70 árini, sum Landsverk hevur virkað í Føroyum, eins og greitt verður frá støðuni í dag, og hvussu sett verður út í kortið frameftir.
Grundleggjandi visjónin við Landsverki var at knýta saman allar landfastar bygdir í Føroyum, og meira afturat. Umframt at vera ráðleggingarstovnur var Landsverk í nógv ár eisini ein entreprenørstovnur. Hetta sæst týðiliga í tí, at stovnurin einaferð var arbeiðsgevari fyri umleið 600 fólkum, meðan tað í dag eru umleið 155 fólk í starvi, umroknað til fulltíðarstørv.
Landsverk er í dag fyrst og fremst ein vitanar- og serfrøðingastovnur við øllum teimum førleikum, sum uppbygdir eru ígjøgnum tíðina, har stovnurin fyrisitur og rekur uppgávur innan tey virkisøkir, ið stovnurin sjálvur hevur staðið fyri at byggja.
Tænasturnar hjá Landsverki taka støði í at umsita og menna landsins infrakervi, at vera almennur byggiharri, og ein týdningarmikil veitari til vinnulívið við asfalti, gróti og skervi. Hetta er í høvuðsheitum tey trý beinini, sum stovnurin stendur á.
Landsverk er leyst av privatum áhugamálum, og sær tað sum sína skyldu og ikki minst ábyrgd at knýta landið saman á ein natúrligan hátt. Stovnurin tryggjar heildarmyndina, at tingini spæla saman ella hanga saman og er óheftur av lokalpolitiskum og øðrum áhugamálum. Allar verkætlanir verða raðfestar hareftir. Seráhugamál mugu tískil ikki steðga yvirskipaðu málunum, ið tryggja heildina.
Ein týdningarmikil uppgáva hjá Landsverki er at vera frammanfyri, samstundis sum havast má í huga tað, ið liggur aftanfyri. Tað vil siga, at stovnurin hevur lært av tí, sum longu er gjørt, og byggir víðari á hetta frameftir. Landsverk tryggjar heildarmyndina og hevur sum endamál, at ALT samfelagið skal fáa meira burtur fíggjarligu orkuni, sum er til taks.
Lesið um hetta og nógv onnur áhugaverd evni í ársfrágreiðingini 2017-18 HER.
Um nakar ynskir at vita meira um evnini í ársfrágreiðingini, kann viðkomandi seta seg í samband við Ewald Kjølbro, stjóra á Landsverki, tlf. 290 801, t-postur: ewkj@lv.fo.


text:
Nýggjasta
Almannapensjónir, viðbót til pensjonistar, almannaveitingar v.m.
Hoyringssvar til uppskot til løgtingslóg um:
- Uppskot til løgtingslóg um broyting í løgtingslóg um almannapensjónir o.a.
- Uppskot til løgtingslóg um broyting í løgtingslóg um viðbót til ávísar pensjónistar v.fl.
- Uppskot til løgtingslóg um broyting í løgtingslóg um áseting og javning av almannaveitingum.
- Uppskot til løgtingslóg um broyting í løgtingslóg um arbeiðsmarknaðareftirlønargrunn (Pensjónsnýskipan).
- Uppskot til løgtingslóg um eftirløn (Eftirlønarlógin)(Pensjónsnýskipan).
- Uppskot til løgtingslóg um javningarprosent til almannaveitingar.
MBF hevur hesar viðmerkingar:
Viðvíkjandi 1. broyting í løgtingslóg um almannapensjónir o.a
§1 nýtt nr. 2. framskundað pensjón: MBF fegnast um at uppskotið leggur upp til at tað kemur at bera til at søkja um framskundaða pensjón frá degnum, tá 3 ár eru eftir til fólkapensjónsaldur er rokkin. At treytin er, at ein skal lúka treytirnar fyri tillutan av lægstu fyritíðarpensjón meta vit ikki er í lagi, heldur meta vit, at ein læknalig meting frá egnum lækna eigur at verða nóg mikið í hvørjum einstøkum føri.
§4. pensjónsaldur: uppskot um at hækka pensjónsaldurin. Her meta vit, at tað má verða eitt val hvussu leingi ein ynskir at verða á arbeiðsmarknaðinum. Um tað verður ásett við lóg, hevur persónurin onki val. Her meta vit, at ein smidligari loysn eigur at verða gjørd soleiðis, at um ein persónur ynskir at arbeiða eftir at hann fyllur 67 ár, skal hetta verða møguligt. Vit meta ikki at tað er rætt, at hækka pensjónsaldurin við lóg.
Viðvíkjandi 2. Viðbót til ávísar pensjónistar:
MBF tekur undir við, at pensjónsveitingar verða einfaldari og meiri gjøgnumskygdar.
MBF hevur ikki aðrar viðmerkingar til hetta.
Viðvíkjandi 3. áseting og javning av almannaveitingum.
MBF tekur als ikki undir við og vil staðiliga mótmæla alt slag av mótrokning í grundupphæddini í fólkapensjónini. Hetta skal síggjast í ljósinum av, at tað er alt føroya fólk, ið hevur goldið sín skatt, ið hevur verið við til at gjalda til fólkapensjónina.
Fyri persónar, ið hava eina góða eftirlønarskipan, er møguligt at frásiga sær grundupphæddina í fólkapensiónini, men er hetta ikki nakað ein við lóg skal tvingast til.
MBF væntar somuleiðis, at grundupphæddin framhaldandi verður skattafrí.
Viðvíkjandi mótrokning í vanligu viðbótini til fólkapensjón, eigur mótrokningin at gerðast meiri líðandi bæði fyri tey, ið eru fólkapensjónistar, og fyri tey, ið gerðast fólkapensjónistar eftir nýggju skipanini. Tað skal altíð betala seg at arbeiða, eisini
eftir at ein er blivin fólkapensjónistur.
Viðvíkjandi 4. Arbeiðsmarknaðareftirlønargrunn.
MBF tekur ikki undir við ætlanini at hækka inngjaldi í Arbeiðsmarknaðareftirlønargrunnin við 0,75% yvir tey næstu 3 árini. Her skulu vit vísa á, at flestu løntakarar hava eftirlønarskipan, sum part av ásetingum í sáttmálum á arbeiðsmarknaðinum, og tí kunnu vit ikki síggja hesa hækking sum annað enn ein eyka skatt, tá hetta verður tikið inn gjøgnum skattin.
Viðvíkjandi 5. Eftirlønarlógin:
§ 1, stk 1 áleggur øllum, ið ikki hava nátt pensjónsaldur, og sum hava fulla skattskyldu til Føroyar, at spara saman til egna eftirløn. Sum útgangsstøði tekur MBF undir við hesum, tó eru tað nógv ung, ið meðan tey lesa arbeiða fyri at fáa endarnar at røkka saman, og tí ivast vit í, um ein skal áleggja ungum, ið eru undir útbúgving at gjalda inn í skipanina. Hesi somu sleppa ikki undan at gjalda til arbeiðsmarknaðareftirlønargrunnin.
Tað kann hugsast, at ein møguleiki verður, at søkja um undantak soleiðis at ein byrjar at gjalda inn í skipanina, tá ein er liðugur at lesa.
§ 2. Stk. 2 at eftirlønin hækkar við einum % um árið til 12% í 2026, hetta meta vit er í lagi. Flestu persónar á almenna arbeiðsmarknaðinum, ið í dag eru limir í fakfeløgum, hava longu nú eina eftirløn á 15%. Er ætlanin at broyta hetta soleiðis, at tey 3% millum 12% og 15% verða útgoldin saman við lønini hvønn mána? Ella ætlar ein at
hesi 3% detta burtur?
MBF fegnast um, at tað nú sambært nýggju ásetingunum til §3 nr. 10, 14 og 16 í eftirlønarlógini verður veitt eftirløn av útgjaldi sambært §§ 12, 14 og 22 í lóg um arbeiðsfremjandi tiltøk, §§ 9, stk. 2,13,17, stk. 3 í forsorgarlógini, og útgjald sambært kunngerð um samsýning til fosturforeldur, útgjald sambært §1,stk. 1.
Hesi undantøk koma at geva teimum, ið í dag eru í hesum skipanum ein møguleika fyri at spara saman til egna eftirlønarskipan. Tó er tað umráðandi, at eftirlønin verður goldin afturat veitingunum sambært kapitul 2. avleiðingar av uppskotinum.
Viðvíkjandi punkt 6, javningarprosent til almannaveitingar.
Fyri MBF er tað umráðandi, at allar pensjónir og almannaveitingar verða prístalsreguleraðar.
Vinarliga v/ MBF
Ása Olsen, aðalskrivari


text:
Leygarkvøldið 9. mars verða “heimskendu” Harra- og Kvinnuborðhaldini í Vági, sum verða hildin í Stóra Pakkhúsi og í VB-húsinum, har bæði harrar og kvinnur møtast til almennan dans eftir borðhaldini.
Kvinnuborðhaldið í Vági hevur eina drúgva søgu og hevur helst verið hildið í eini 25 ár ella meiri. Og í 2002 kom so Harraborðhaldið í Stóra Pakkhús á skrá og hevur verið hildið hvørt ár síðani.
Eftir borðhaldini bæði fara kvinnur og menn í dans í VB-húsinum, har Hans Jacob & Vinmenn spæla til dansin í ár.
Tað er VB, sum skipar fyri Kvinnuborðhaldinum, og Stóra Pakkhús, sum skipar fyri Harraborðhaldinum. Sum vant verða atgongumerkini til Harraborðhaldið seld fríggjakvøldið 1 viku frammanundan, tvs. fríggjakvøldið 1. mars kl. 17 í Stóra Pakkhúsi. Atgongumerkini til Kvinnuborðhaldið verða løgd út á vanlig sølustøð í Vági, tá tað nærkast – meiri verður at frætta um hetta seinni.


text:
Virksemið hepnaðist so væl, at bygdin bleiv kallað eftir honum, Gruene, framborið sum enska Green. Arbeiðsfólkið skuldi eisini eta og dansa og her í bygdini er elsta dansistova í Texas. Dickie Lee Erwin, sum syngur og spælur saman við Stanley Samuelsen, fortaldi um bygdina, ið er eitt paradís hjá tí ferðandi við áhuga fyri tí upprunakenda, sum er í lívi og tónleiki fram við vegunum, ið eru lívsæðrin og meginnervalagið í USA.
Í dag er Gruene Hall elsta dansistovan í Texas. Her sæst, hvussu ein kovboy stendur við diskin og biðjur um eina lokala øl, meðan blues tónleikur rungar, tí opið er millum barrina og spælistaðin, sum er aftanfyri, alt í upprunalíki og skrásett sum eitt landmark. Leggið til merkis yvirskeggið, ið næstan rímar uppá Allman Brothers.
Eitt borð stendur tómt og vit seta okkum at njóta landsins bjór, lokala Shiner Bock og Miller úr Milwaukee, og eina meksikanska Corona.
So er at fara í baklokalið, gomlu dansistovuna, við palli í báðum endum. Í dag er tað Jeff Strahan, ið spælir amerikanskan road side blues við munnhørpu, keyboard og tveimum trummusláarum, sum vóru tað Allman Brothers vaktir úr dvala frá 1971, ein livandi Stevie Ray Vaughn og Mark Farner, tá hann larmaði sum mest í Grand Funk Railroad, men altíð við reinum 70'ara vokali. Hugfarsligt, bæði ljóð og staður, í Gruene, elstu dansitovuni í Texas. Her kundu vit steðgað, høvdu vit vitað betur. Takk til Dickie Lee Erwin fyri upplýsingar um henda frágerða stað. Men vegurin kallar.


text:
Oda Strøm
08.06.2018 - 09:41
Mentan > Mentan > Tónleikur
Westward Ho legði í gjár at á Høgukei í góðveðrinum eftir at hava verið í Íslandi og luttikið í Hátíð Hafsins, sum er íslendski sjómannadagurin.
Á hátíðarhaldinum í gjár segði Annika Olsen, borgarstjóri, at tað hevði eydnast sera væl við luttøkuni hjá sluppini í Reykjavík. Hundraðtals fólk vitjaðu umborð, Marin Katrina Frýdal, býráðslimur, varð send beinleiðis í íslendskum útvarpi á klingandi íslendskum, og blíðskapurin var øgiligur.
Í tí sambandi skipa íslendingar fyri móttøku niðri í Vágsbotni í dag klokkan 16.
Sjey íslendingar vóru við sluppini, sum kom á Havnina í gjár, og á móttøkuni fara teir millum annað at bjóða íslendskan mat, og tónleikarin Kristján Kristjánsson, KK, kemur at syngja nøkur løg.


text:
Aftur ein nýggjur skúli.
Nýggir skúlar koma afturat sum hundalond uttan um okkum, men hvat gera vit í Fuglafirði? Niðanfyri er grein um nýggjan skúla sum byggjast skal við Norðskála-Oyra skúlan.
Tað sær út fyri mær, sum at onnur fylgja við tíðini, meðan vit í Fuglafirði grava okkum niður og lata framtíðina fara yvir okkum. Eg skilji ikki, at foreldur í Fuglafirði góðtaka at hildið verður fram við at pjøssa um skúlabygning sum í verðuleikanum er eitt útasað lasafar, og sera óhóskandi til nútíðar undirvísing. (Leggi tykkum í geyma, at í dag eru stólar og borð leys av hvørjum øðrum, og ljóðdoyving millum stovur og hæddir er á sera sera lágum støði.)
Játtan uppá 7 milliónir kr. til eitt kaiøkið sum í verðuleikanum hongur í leysum lofti, er eingin trupuleiki, men at røkja okkara verðuliga tilfeingi kemur ikki uppá tal.
Gott er við sterkum vinnulívi, men táið okkara sterka vinnulív ikki megnar at geva børnunum sømuligar umstøður, men peningur bert røkkur til kaikantar og parkeringspláss, tá er tíð uppá at fólkið vaknar.
Her niðanfyri kunnu tit lesa tekstin um nýbygning við Oyrabakka.
Kelda: Sunda kommuna
Farið verður nú undir at víðka um Norðskála-Oyrar skúla við einum bygningi í bakkanum niðanfyri verandi skúla. Talan verður um seks skúlastovur, ið skulu standa klárar at taka í nýtslu, tá næsta skúlaár byrjar komandi summar. Hetta var einmælt samtykt á býráðsfundi 28. november.
Spakin verður settur í áðrenn jól, soleiðis at sjálv byggingin kann fara í gongd tíðliga í komandi ári.
Á skúlanum ganga í løtuni 82 børn, og har eru 12 fólk í starvi. Barnatalið er vaksandi, og tískil er neyðugt við fleiri og størri undirvísingarhølum fyri at nøkta tørvin hjá skúlanum. Somuleiðis verður hugsað um virksemið á Oyrarbakka hjá tónlistarskúlanum Norðljómi, sum eisini hevur havt trongar umstøður. Við økta talinum á undirvísingarhølum verður rúmsáttari hjá Norðljómi at skipa sína frálæru saman við fólkaskúlanum.
Tað er teknistovan A3, ið hevur teknað uppskotið til nýggja bygningin. Kostnaðurin er mettur til umleið 5 mió. kr.


text:
Greinar hjá Jóhan Joensen
Gleðilig Jól og gott nýggjár!
Vit vilja hervið ynskja øllum okkara vitjandi, eini góð og gleðilig jól og eitt av Harranum signað nýggjár!
Desemberkalendarin
Kalendarin sum er sendur í hvørt hús I Fuglafirði
Klikk her fyri at heinta kalendaran!
Rætting: Jólahugnin á Vesturstovu er mikudagin 4 des. og ikki 29 nov
Tankar og tónar í Fuglafirði
Tað er Fuglafjarðar kvinnukór- gentukórið gamla, sum fer at syngja. Meðan kórið syngur, verður myndasýning og upplestur.
Foto av málningum hjá Heðini verða sýnd upp á ein dúk í kirkjuni, har grundstøðið í myndafrásøgnini er málningurin: …
ÍF Kappróður fingið nýggjan høvuðsvenjara
ÍF Kappróður hevur í dag gjørt samstarvsavtalu við Per Venned sum høvuðsvenjara 2014.
Per Venned hevur drúgvar royndir sum rógvari, tey seinastu 4 árini umborð á Klaksvíkkingi.
ÍF Kappróður sær fram til eitt spennandi kapprórarár saman við …
Konsert við Mike Tramp (Support: Wolfgang Unplugged)
Leygarkvøldið tann 16. november 2013, kemur ein tónleikalegenda at vitja í Mentanarhúsinum í Fuglafirði. Hesaferð er tað eingin annar enn Mike Tramp, ið er mest kendur sum sangari í danska 70’ara bólkinum, Mabel, og stovnari …
Marjun í Lambanum, Heðin Kambsdal og Frits Johannesen lata upp framsýning í Ribarhús
Marjun í Lambanum, Heðin Kambsdal og Frits Johannesen lata upp framsýning í Ribarhúsi fríggjadagin 15. nov. kl 17:00 við málningum og vatnlitsmyndum. Marjun hevur tikið aftur í penslabørn síni, sum er gleðiligt, og liva tey …
Mentanarvika í Fuglafirði 16.-22. September
Fuglafjarðar Kommuna verður aftur í ár karmur um eina mentanarviku, ið verður 16.-22.september.
Ì september 2012 skipaði kommunan fyri eini sera umfatandi og væl móttiknari mentanarviku. At tað gekk somikið væl tá, hevur so lagt lunnar …
Postservari broyttur
Nýggju addr eru:
https://www.fuglafjordur.com/roundcube/ og
https://www.fuglafjordur.com/squirrelmail
4-falda, ókeypis konsert í Mentanarhúsinum
Fríggjakvøldið tann 24. mei kl. 20.00 letur Mentanarhúsið dyrnar upp, til eitt brak av einum kvøldið! Hetta kvøldið kunnu vit uppliva 4 konsertir í einum – ÓKEYPIS!
Talan er um konsertir við Jógvan Joensen, Líggjas Olsen …
Fuglafjarða Sangkór bjóðar til várkonsert í kirkjuni í Fuglafirði
Sunnukvøldið 5. Mai kl. 20 bjóðar Fuglafjarða Sangkór til várkonsert í kirkjuni í Fuglafirði.
Skráin er samansett av kendum vár- og summarsangum, við onkrum forvitnisligum íblandað.
Vit gleða okkum at syngja kavan vekk og bjóða várinum vælkomið …
Kvøldseta um Haraldsen og Piddasa handil.
Ætlanin var at hava næstu kvøldsetu um Haraldsen og Piddasa handil í gomlum døgum, mánakvøldið 29. apríl. Men tíverri barst onkrum frá, ið vit ikki kunna verða fyri uttan.
Havi sett mær so fyri at hava …
Sera spennandi skrá í Mentanarhúsinum og John´s komandi dagarnar
Hósdagin 25. apríl kl. 14.00 Flaggdagshald
Fríggjakvøldið 26. apríl kl. 20.00 Konsert við Marius
Leygarkvøldið 27. apríl kl. 24.00 Party Night við Divaz
Sunnukvøldið 28. apríl kl. 20.00 Útgávukonsert við Guðrun & Bartal
Leygarkvøldið: Pub Quiz í John’s Café …
Ungur tónleikari kunngerð nýtt lag.
Jógvan Joensen, sonur Annu og Jógvan Martin (Massi) hevur seinastu vikurnar verið í upptøkuhølunum, og nú er hann til reiðar við einum nýggjum lagið, sum er lagt út á YouTube.
Leygardagin 30. mars var bólkurin hjá …


text:
Heimspeki í Leeds
Tá hann ikki deilir sínar meiningar út á kjak.org, lesur hann millum
annað heimsspeki í Leeds. Hann er 23 ár og hugsar fyri tað mesta millum
Platon og Freud. Vit hava fingið orð á ein komandi heimsspeking.
Hey Heini, hvat hevur tú gjørt í dag?
Hey Jógvan. Hetta hevur verið meir ella minni ein heilt vanligur dagur, so eg kann tíverri ikki fortelja um nakrar spennandi action-senur. Eg byrjaði dagin við at lesa bókina Parallel Worlds eftir Michio Kaku lidna. Síðani át eg eina banan, meðan eg spákaði mær niðan á campus.
Eg var til fyrilestur í vísindaástøði og sálarfrøðiheimspeki. Eitur tað so? Heimspeki av sálarfrøði? Sálarspeki? Heimsfrøðisálarspeki? Her kalla vit tað so philosophy of psychology. Tað má ikki blandast við philosophy of the mind, sum okkum verður billað inn, tí tað er nakað heilt annað.
Eg var eisini til tutorial í dag. Ein tutorial er eitt slag av kjakbólki við einum lestrarvegleiðara, har vit kjakast um tey evni, sum vit hoyra um í fyrilestrunum, og um tað, sum vit fáa fyri at lesa heima. Tutorial í dag skuldi eitast at snúgva seg um meditatiónir Descartes, men vit endaðu við at skeldast um vísindaástøði, tíðarmaskinur og super string-ástøði í kvantisfrøðini. Tað var – so løgið tað annars ljóðar – kortini viðkomandi fyri tekstin, vit kjakaðust um. Men eg ivist í, um eg hevði kunnað greitt einum uttanfyristandandi frá, hvussu, uttan at virka svakur.


text:
Mikudagin og hósdagin í vikuni, júst sum ein summarstormur herjaði oyggjarnar, vórðu Føroyar vitjaðar av einum hópi av altjóða mótafólkum, ið vóru komin higar at gera nakrar mótamyndir, sum í komandi framtíð skulu kunngerast í amerikansku útgávuni av mótablaðnum Vogue, og eisini brúkast í marknaðarátaki í sambandi við mótavikuna í Paris í hesi vikuni.
Tað var kanadask-vjetnamesiski fotografurin, Tommy Ton, sum hevði drigið liðið hendanvegin.
Tommy Ton hevur vitjað í Føroyum fyrr. Tað var í august mánaði í fjør, tá norðuratlantssamstarvið Nora hevði fingið hann higar at vera dómari í átakinum fyri burðardygga klædnaframleiðslu úr havsins tilfeingi, Blue Fashion Challenge, ið varð hildin á Öström.
Umframt at vera dómari, skuldi Tommy Ton eisini taka myndir av klædnapløggunum, sum vórðu framleidd til kappingina. Nógv munnu kennast við myndirnar, ikki minst myndina av vinnarabúnanum hjá Sissal K. Kristiansen.
Byrjaði við Blue Fashion Challenge
Tá Tommy Ton fór úr Føroyum tá, boðaði hann frá, at hann avgjørt fór at koma aftur at taka myndir. Hann var so hugtikin av føroysku náttúruni, at hon skuldi brúkast aftur til mótamyndir.
Og nú kom hann so aftur. Við sær hevði hann tveir aðrar fotografar, ein sniðgeva, ein stílist, stjóran fyri klædnamerkinum, ið skuldi fotograferast, og so eina modell.
Jákup Sørensen, sum dagliga arbeiðir hjá Nora og skipaði fyri Blue Fashion Challenge í fjør, stóð, við Ernst S. Olsen og Sissal Kristiansen, fyri at samskipa vitjanina í Føroyum hesaferð.
Klædnamerkið, sum skuldi marknaðarførast, eitur Devaux New York, eitt merki, ið framleiðir ’high-end’ klæði í dýrara endanum av prísskalanum.
Tommy Ton metti, at ráa føroyska náttúran og avbjóðandi veðrið hóskaði seg væl til ráa ’street’-stílin, sum Devaux New York roynir at fáa fram. Myndirnar úr Føroyum skulu eisini brúkast í marknaðarføringini fyri merkið, sum verður í Paris komandi vikuna, tá mótavika er fyri mannfólkamóta.
Fólkini handan Devaux fullu beinanvegin fyri myndunum hjá Tommy Ton úr Føroyum. Til dømis hava tey longu brúkt eina mynd hjá Ton, sum hann tók í dunganum av trolburturkasti hjá Kósavirkinum í fjør á heimasíðu síni.
Veðrið ein áhugaverd avbjóðing
- Vit iðraðu okkum um, at veðrið var so vánaligt júst teir dagarnar, tey vitjaðu okkum. Men soleiðis uppfataðu tey tað als ikki. Tey tóku veðrið sum eina sera áhugaverda avbjóðing, greiðir Jákup Sørensen frá.
Tey koyrdu runt í Føroyum at vitja spennandi støð at taka myndirnar. Men upprunaligu ætlanirnar vóru als ikki lættar at halda, tí so hvørt sum komið var um eina sýn, sóðu gestanna eygu okkurt, sum tey vildu royna at brúka sum bakgrund fyri eina mótamynd, og so fingu bilarnir boð um at støðga.
Myndir vórðu tiknar m.a. í Bø og Gásadali. Við Tíggjará í Kaldbaksfirði og við Mannafelsdal og Brynjumannaborð uppi við Oyggjarvegin.
- Vit vóru so heppin esini at sleppa inn á økið hjá Vónini, har tey hava sítt nóta- og trolburturkast liggjandi, og tey vóru sera spent um at sleppa at fotografera har, greiðir Jákup Sørensen frá.
Hann greiðir frá, at útlendsku fotografarnir sóðu stórar avbjóðingar við at sleppa at fotografera í føroysku náttúruni.
- Tey síggja spennandi motiv í mjørkanum og regnfullu náttúruni. Men eisini í tað ídnaðarliga. Vilja taka myndir saman við trolum, bobbens, rustaðum ketum og lemmum.
Fleiri avbjóðingar eru við at taka slíkar mótamyndir í náttúruni. Eitt nú máttu tey hava ein dieseldrivnan generator til streym við sær, so at tey kundu strúka og dampa klæðini sum skuldu fotograferast.
Hetta verður neyvan seinasta ferðin hjá Tommy Ton til Føroya. Jákup Sørensen sigur, at kanadiski stjørnufotografurin hevur boðað frá, at hann ætlar sær at koma aftur. Hann hevur ynski um at fotografera á serligum støðum, sum tað krevur meira enn eina løtu at fáa loyvi til, sigur Jákup Sørensen.
Sí eisini: Myndir: Blue Fashion myndirnar hjá heimskenda Tommy Ton
(Mynd: Jákup Sørensen)
(Mynd: Jákup Sørensen)
(Mynd: Jákup Sørensen)
(Mynd: Jákup Sørensen)
(Mynd: Jákup Sørensen)
(Mynd: Jákup Sørensen)
(Mynd: Jákup Sørensen)
(Mynd: Jákup Sørensen)


text:
Í stríðnum fyri at broyta hjúnabandslógina verður tosað um, at ein minnilutabólkur – í hesum føri samkynd v.fl. – skulu fáa sama persónliga frælsi sum øll onnur, nevniliga “frælsi at giftast”. Tá hava vit eitt frælsari samfelag, vilja forsprákarar vera við. Men tað merkisverda er, at manglandi persónligt frælsi serliga er at síggja í teimum londum, ið hava broytt hjúnabandslógina. Kanada, ið broytti hjúnabandslógina í 2005, er kanska tað besta dømið. Í dag, bert 11 ár eftir broytingina, sæst týðiliga, í hvussu stóran mun grundleggjandi frælsi hjá vanligum kanadiskum borgarum eru vorðin skerd.
Talufrælsið er skert ógvuliga nógv. Nú er tað heilt vanligt at halda, at fólk eru langt úti og stoytandi, um tey alment eru ímóti hjúnabandi millum tvey av sama kyni. Ella um tey siga, at tað er best fyri eitt barn at vaksa upp hjá mammu og pápa sínum. Anti-diskriminatiónslógir verða javnan nýttar til at fáa slíkar “lógbrótarar” at tiga.
Men tað merkisverda er, at manglandi persónligt frælsi serliga er at síggja í teimum londum, ið hava broytt hjúnabandslógina.
Samvitskufrælsið: hundraðtals einstaklingar og fyritøkur, ið veita tænastur í sambandi við brúdleyp, eru vorðin noydd at standa andlit til andlits við kanadiskar dómstólar og mannarættindaráð. Orsøkin er, at tey av samvitskuávum ikki hava viljað bukkað undir fyri trýstinum at veita tænastur í sambandi við brúdleyp, sum tey ikki vilja luttaka í.
Frælsið, at vera foreldur: foreldur, sum ikki taka undir við hjúnabandi millum tvey av sama kyni, ella sum eru ímóti at lata børn síni fáa ta víðgongdu seksualundirvísing, ið fylgir hesum ráki, eru eisini komin í stríð við lógina. Í summum førum er tað farið so langt, at staturin hevur tikið børn frá foreldrum. Um hetta ikki er at gera seg inn á persónliga frælsið, hvat er so?
Frælsið, at kenna kærleikan frá mammu og pápa: av tí at rætturin til hjúnaband inniber rættin til at stovna familju, merkir ein broytt hjúnabandslóg, at fleiri børn, ið eru úrslit av eftirgjørdum gitnaði antin við sáðgeva sum pápa ella burðarmammu sum móðir, verða fødd. Hesi børn missa rættin at kenna í minsta lagi eitt av sínum foreldrum ella at hava samband við viðkomandi. Í mongum førum fáa tey heldur ikki atgongd til heilsu- ella ílegusøguna hjá hesum eina foreldrinum. Hvar er frælsið í hesum?
Hóast tað í føroyska kjakinum kann síggja út til, at bert kristin eru ímóti at broyta hjúnabandslógina, er hetta kortini ikki soleiðis aðrastaðni. Ateistiski høvundurin Brendan O’Neill er eisini ímóti. Hann staðfestir í grein síni Gay marriage and the death of freedom, at “Allastaðni, har samkynt hjúnaband er sett í gildi, hevur tað skert frælsið – ikki styrkt tað. Kjakið er køvt, øðrvísi hugsandi vorðin plágað og táragass nýtt ímóti kritikkarum. Kærleiki og hjúnaband hoyra møguliga saman, men tað gera frælsi og hjúnaband millum tvey av sama kyni als ikki. Stríðið fyri sokallaða frælsinum at giftast hevur givið statinum størri vald í staðin fyri at víðka frælsið hjá monnum og kvinnum. Tey, ið virka fyri hesum frælsi at giftast, megna ikki at svara píniligum spurningum. Eitt dømi: um hjúnaband millum tvey av sama kyni er ein spurningur um frælsi, hvussu ber tað tá til, at allastaðni, har henda lógarbroyting er framd, hevur úrslitið verið, at myndugleikarnir alsamt meira hava stýrt gerandislívinum hjá borgarum?” Dømini, ið hann nevnir, eru úr Fraklandi, USA og Bretlandi.
Tað hevur avleiðingar við sær at broyta hjúnabandið. Álvarsamar avleiðingar. Hygg bert eftir “londunum, sum vit samanbera okkum við”.
Um vit føroyingar veruliga virðismeta omanfyrinevndu frælsi, mugu vit hyggja væl eftir, hvørja ávirkan slíkar grundleggjandi sosialar broytingar hava ført við sær í øðrum londum – hóast tær vórðu framdar við einum ynski um at fremja persónliga frælsið hjá einum samfelagsbólki. Men hvørki lógaruppskotið ella álitið frá meirilutanum í Trivnaðarnevndini geva nakrar ábendingar um, at hetta hevur verið gjørt. Í staðin verður messað upp í saman, at henda lógarbroyting ikki fær nakrar negativar sosialar avleiðingar. Og tey, sum eftirlýsa eini gjøllari viðgerð av møguligum avleiðingum, verða skuldsett fyri at grugga málið, og síðani verður vent aftur til grunnu og einføldu slagorðini um javnrætt.
Men er tað ikki ov gott til at vera satt, at ongar negativar sosialar avleiðingar eru? Jú. Tað hevur avleiðingar við sær at broyta hjúnabandið. Álvarsamar avleiðingar. Hygg bert eftir “londunum, sum vit samanbera okkum við”. Tí átti uppskotið at verið felt. Í staðin áttu myndugleikarnir at givið sær stundir til at kanna málið betur, áðrenn teir tóku eina avgerð. Hví ikki seta ein arbeiðsbólk, ið umboðar breiddina í føroyska fólkinum, til at gera júst hetta, í staðin fyri at samtykkja eina lógarbroyting í óðum verkum? Eina lógarbroyting, sum – fyri tað fyrsta – kanska ikki kann setast í gildi í Føroyum, og – fyri tað næsta – ongin av forsprákarunum hevur kannað avleiðingarnar av.


text:
Hilmar Jan Hansen 19.07.2009 (21:17)
Torkil vann Statoil Kring Føroyar
Eftir at hava verið næstfremstur tey bæði undanfarnu árini, skúgvaði Torkil Veyhe hesa ferð allan iva til viks og vann Statoil Kring Føroyar. Samlaða tíðin var seks tímar, 36 minuttir og níggju sekund, og hann var næstan hálvanannan minutt framman fyri nummar tvey, sum var Guðmundur Joensen, ið aftur var tveir minuttir framman fyri nummar trý, Árna Már Jónsson.
Eisini í liðkappingini var Torkil Veyhe sigursharri, tí saman við Guðmundi Joensen og Gunnari Dahl-Olsen mannaði hann Team GTG, ið endaði heilar 13 minuttir og 42 sekund framman fyri HFR Team, ið taldi ferfalda kappingarvinnaran, Hafsteinn Ægir Geirsson, og Árna Már Jónsson og Pétur Ragnarsson.
Hjá kvinnunum var Súsanna Skylv Sørensen tann einasta, ið gjøgnumførdi, og hon var sannførandi allan vegin gjøgnum kappingina ? við fleiri sterkum monnum aftan fyri seg. Gunnlaugur Jónasson vann veterankappingina framman fyri Andrass Joensen, og teir báðir vóru somuleiðis sera væl við í opnu kappingini.
Hesa ferð var Streymoyarteinurin ikki gjøgnumførdur, tí veðurlíkindini fyrr í dag vóru ikki serliga góð, so tí var bara ein paradusúkkling í Havnini og á Argjum, áðrenn formaðurin í mentamálanevndini hjá Tórshavnar kommunu, Jógvan Arge, kundi handa teimum bestu steyp, blómur og virðislønir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kommunali byggimyndugleikin kann ikki nokta at góðkenna hæddarvídd, tal av hæddum, hædd og fráleikaviðurskifti í einum bygningi umframt stødd á grundøki, tá ið treytirnar í kap. 2.2.1 – 2.2.3 eru loknar við teimum avmarkingum og víðkanum, sum eru galdandi sbrt. kap. 2.2.4 – 2.2.6.
Kommunali byggimyndugleikin kann ikki nokta at góðkenna eina bygging, tá ið byggingin við atliti at teim viðurskiftum, sum ásetingarnar fevna um, lýkur tær nevndu treytir og ikki fer upp um nevnda byggistig, tal av hæddum, hæddar- og fráleikaviðurskifti.
Um ein bygging ikki kann gerast sbrt. ásetingunum í kap. 2.2 verður vavið og ávirkanin á umhvørvið viðgjørt sbrt. heildarmetingini í kap. 2.3.
Ásetingarnar í kap. 2.2 eru ikki galdandi, um almenn byggisamtykt, serstøk byggisamtykt eftir løgtingslóg um býarskipanir og byggisamtyktir ásetir aðrar ásetingar um avvarðandi viðurskifti sbrt. kap. 2.1, stk. 3.
Eftirbjálving av verandi ognum kann hava við sær, at byggingin fer upp um ásett byggistig, hæddar- og fráleikaviðurskifti. Í slíkum førum eigur kommunali byggimyndugleikin at nýta heildarmetingina í kap. 2.3 í byggimálsviðgerðini.


text:
Royna aftur at hevja “Helge Ingstad”
Arbeiðið at hevja skipbrotnu norsku fregattina,
Helge Ingsted, er farið í gongd aftur. Nú vóna bjargingarliðini, at veðrið
verður gott, meðan so tað veruliga eydnast at fáa fregattina upp.
- Enn skulu vit
brúka fleiri dagar aftrat, og veðrið er framvegis størsta avbjóðingini. Tá alt
er tilreiðar, hava vit tørv á 5-6 døgum við góðum veðri, fyri at fáa Helge
Ingstad av botni, sigur ætlanarleiðarin, Arild Øydegard, komandørkapteynur, við
Skipsrevyen.
Mánamorgunin kom
ein stórur krani, Rambiz, út til fjørðina, sum er innanfyri staðið, har Helge
Ingstad sakk. Og tað er ein trupulleiki hjá norsku verjuni, at bara fýra av
fimm fregattum kunnu sigla.
- Vit royna at
loysa mongu avbjóðingarnar við at ganga í tveyskiftisvaktum. Men skipini kunnu
ikki vera í fleiri støðum samstundis, so nakrar avmarkingar eru. Vit royna sum
frægast at halda okkara skyldur, og gera samstundis alt, vit kunnu, soleiðis at
eitt óhapp, sum tað við Helge Ingstad, ikki hendir aftur, sigur Haakon
Bruun-Hanssen, verjuovasti.
Kelda:
Skipsrevyen


text:
Marita á Rógvi 15.03.2014 (12:53)
Dánjal Martin Hofgaard vann enn einaferð
Dánjal Martin Hofgaard var ein av teimum fimm føroyingunum, sum umboaðu Føroyar til HM í inniróðri í februar. Hesuferð skuldi Vágbingurin vísa sína styrki móti føroyskum rógvarum.
Dánjal Martin Hofgaard, sum róði fyri Vágs Kappróðrarfelag vann sannførandi við tíðini 6.38.5. Jens Kristian Dam úr Havnar Róðrarfelag gjørdist nummar tvey við tíðini 6.42.9, og Brandur Sjúrðason úr Miðvágs Róðrarfelag gjørdist nummar trý við tíðini 6.43.9.
Hóast Dánjal Martin Hofgaard vann sannførandi, róði hann heili 18 sekund verri, enn hann gjørdi til HM í Boston. Tá róði hann 6.20.9, og gjørdist nummar níggju. Men í øllum førum var tað ikki neyðugt hjá fyrrverandi svimjaranum at kýta seg ov nógv, tí Dánjal Martin Hofgaard er Føroyameistari í inniróðri enn einaferð.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Landsbanki Føroya umsitur gjaldførið hjá landinum. Uppgávan er, at landið altíð hevur gjaldføri tøkt, og at tað fæst sum mest burtur úr av avkasti, uttan ov stóran váða. Landið skal liggja inni við einum minstagjaldføri, sum svarar til 15% av BTÚ. Endamálið er at tryggja landsins rakstur, skuldi tað hent seg, at inntøkur landskassans sviku.
Landsbankin umsitur eisini skuldina hjá landsinum, sum r at fyrireika lántøku og umsita afturgjaldingar. Tað verður gjørt til eina so lága rentu, sum til ber og við atliti til endurfíggingarváðan og eisini við atliti til kravið um minstagjaldførið.
Føroya verða kreittmettar av ratingfyritøkuni Moody's, og tískil verða okkara evni at rinda skuld aftur mett javnan. Landsbankin tekur sær av teimum uppgávum, sum ratingstovnurin krevur fyri at kunna rata Føroyar.


text:
Ingi Samuelsen
28.04.2015 - 08:56
Mentan > Tónleikur > Rútmiskur tónleikur
Froðbiar Sóknar Bluesorkestur verður av mongum mett at vera ”kult” í Føroyum. Nú verður møguleiki at ogna sær sónleikinum hjá hesum sermerkta suðuroyarorkestri.
Froðbiar Sóknar Bluesorkestur hevur just útgivið fløguna "If the Ocean was Wine". Á fløguni eru átta løg, har umleið helvtin er egin løg, sum í stíli røkka frá siðbundnum Missisippi country-blues til nýggjari urban-blues, boðar bólkurin frá í tíðindaskrivi.
Fløgan er tikin upp í Studio Bloch. Jón McBirnie, Theodor Kapnas og Jónas Bloch Danielsen hava producerað, redigerað og mixað. Tony - Facination Street Studios hevur mastrað.
Áður hevur Froðbiar Sóknar Bluesorkestur m.a. spælt á Vetrarjazzur, Bluesperluni, Country & Blues festivalinum og á Jóansøkufestivalinum.
Teir, sum manna bólkin eru: Kristian Holbæk vokal og munnhørpu, Dávið Jacobsen guitar, Páll Holm Lave guitar og slide, Vilhelm Meyer bass, Dennis Lave trummur, Jóhan Petur Andreasen hammond og Pætur Dam keyboard. Á tí eina sanginum - "Rain in My Soul" – spælir 14 ára gamli Óli Holbæk Mortensen gittar og Jón McBirnie bass.
Í hesum sambandi er útgávudagur í Tutl seinnapartin tórsdagin.


text:
Sverri Egholm
16.02.2018 - 16:07
Tíðindi > Samfelag & Politikkur > Samferðsla
Orsaka umvælingararbeiði á høvuðsmotorarnar hjá Smyrli hevur Strandferðslan gjørt av at broyta ferðaætlan.
Ferðaætlanin kemur í gildi frá í morgin árini klokkan 7.
Strandferðslan hevur nú fingið upplýst frá veitarunum at arbeiði at umvæla deilin, sum er sendur niður til Hirtshals er í gongd, og væntandi fer Smyril aftur at sigla við fýra motorum frá 26. februar.
- Tískil verður neyðugt at tillaga ferðaætlanina hjá Smyrli til broyttu umstøðurnar í komandi viku og til allir motorarnir aftur eru tøkir.
- Tað at vit eru mitt í vetrartíð og at Smyril hevur havt sera torført við at halda ferðaætlanina higartil, krevur broytingar, skrivar Strandferðslan á heimasíðuni.
Nýggja ferðaætlanin sæst her


text:
OGNIR til sølu/leigu
BYGDARRÁÐSFUNDIR
LÝSINGAR
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
Asfaltering
Desember 13 , 2005Eg vil bara spyrja, um asfalteringin á Toftavegi er endalig, ella um hattar er fyribyls?
Um Vestmanna
Desember 01 , 2005Vit eru nakrir næmingar úr studentaskúlanum í hoydølum. Vit skulu skriva ein bókling um Vestmanna. So vit vilja gjarna vita eitt sindur meir um tey nýggju grundstykkini. Hvussu nógv eru? Hvussu nógv eru seld? Hvussu stór eru tey?
Hvat eru tykkara ætlanir við tí nýggja handilsmiðdeplinum? Og nær verður hann væntandi liðugur?
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
OGNIR til sølu/leigu
BYGDARRÁÐSFUNDIR
LÝSINGAR
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
Kommunusamanlegging
Oktober 31 , 2007Havi lagt til merkis, at nógv av lokunum sum liggja í vegnum runt um í bygdini, hava búmerkið hjá Tórshavnar Kommunu.
Er hetta tekin um eina stillisliga kommunusamanlegging, sum borgarin einki skal vita um ?
Nei, her er ikki talan um eina stillisliga samanlegging, sum borgarin einki skal vita um, men um eina tilvild.
Umsjónarmaðurin hevur nevniliga greitt frá, at búmerkini hjá fyritøkuni, sum ger dekslini, og hjá Tórshavnar Kommunu mestsum eru eins.
Spyr bara
Oktober 30 , 2007Virkiliga góð heimasíða, og teigurin "spyr bara" er super, men eg vil vita um, hví tit hava teigin, tá ið tit ikki svara øllum spurningum, ið verður settur!! Ella hvussu langa tíð hava tit um at svara hvørjum spurningi?
Vit hava tveir spurningar, sum ikki eru svaraðir enn - tíverri. Tann fyrri er frá umleið hálvum september.
Grundin til, at hesir spurningar ikki eru svaraðir, er, at teir báðir eru sendir til aðrar at svara, og hesi svar eru, hóast fleiri áminningar - tann seinasta so seint sum í morgun - tíverri ikki enn komin.
Annars royna vit eftir førimuni at svara so skjótt, sum til ber.
ungdómshúsið
Oktober 30 , 2007Nær byrjar kann leiðarin í starvinum.
Hvussu skjótt kann hann verða leysur av
starvinum í kringvarpinum.
Er leiðarin bert í stari fyri eitt ár. ???
Leiðarin byrjar ætlandi 1. november.
Viðurskiftini ímillum leiðaran og Kringvarpið eru kommununi óviðkomandi.
Leiðarin er ikki settur í ávíst avmarkað tíðarskeið.
Veðrið
Oktober 18 , 2007Eg havið prøva hasa norsku veðursíðuna, tit hava leinkja til, men veðrið í Vestmanna kemur ikki uppá
øki við gamla skúla á Heygum
Oktober 18 , 2007Hvussu nógv ljóðaði tilboðið uppá at fríðka
øki frá J & K ?
Hvussu nógv kostaðið burturbeiningin av skúlanum?
Hvussu nógv hava eykaarbeiðini kostað ?
Og hvør hevur/stendur fyri arbeiðinum á staðnum nú.
Heilsan Steingrím
Tilboðið uppá fríðkan av økinum, har Gamli Skúli stóð, var uppá 330.000 kr. Higartil eru goldnar 210.375 kr. Enn er einki avtalað um eykaarbeiðir, men flutningur av maskinu og bróting av hellu oman ímóti Ovara Vegi koma at kosta nakað eyka.
Burturbeiningin av skúlanum kostaði 137.612 kr. Tilboðið var uppá 122.188 kr. Eyka kostnaðurin var til ein nýggjan rottanga.
Hilbert Elisson hevur vegna P/F J. & K. Petersen Contractors staðið fyri arbeiðinum.
Hví ?
Oktober 18 , 2007Hví skal ein "Tasta inn í feltið tey tekn tú sært á myndini"
Vh.
Forvitin
Fjalsvegur
Oktober 18 , 2007Hvussu nógv kemur fjalsvegur at kosta nú í mun
til upprunaliga tilboðið frá J & K.
Hvussu nógv skal gjaldast fyri eykaarbeiði ?
Hvussu nógv hevur tað kostað sum ikki varð
við í tilboðnum ?
Heilsan Steingrím
Á seinastu byggifundum er gjøgnumgingin ynsktar og neyðugar broytingar í ætlanini fyri Fjalsveg í mun til upprunaprojektið.
Beni í svinginum er ynskt broytt, soleiðis at kontursprongt er fyri áunum og soleiðis at 1 m høgur grótgarður verður gjørdur fram við beni við skráa til at planta trø og runnar á.
Kostnaðurin fyri hesa broyting er 255.000 kr.
Vegurin er hækkaður í uttara enda fyri at betri atgongd skal verða til húsini. Kostnaðurin av hesari broytingini er 190.000 kr.
Avgjørt er at gera íbindingarveg til uttara húsini við niðara borð á vegnum. Kostnaður 300.000 kr.
Tann burturtikni vegurin er gjørdur úr sera vánaligum tilfari, sum ikki kundi endurnýtast, men ístaðin er neyðugt at koyra tilfarið burtur. Kostnaður 220.000 kr.
Í innara enda er rættiliga høgt frá vegnum upp til ovaru húsini, og varð avgjørt at broyta vegin, soleiðis at í staðin fyri gongubreyt verður løgd gøta frá Fjalsvegi oman til Ovara Veg.
Frammanundan varð mett, at føst hella kom at vera stutt undir vegnum í Innara parti, men neyðugt er í staðin at gera stuðlamúr fram við vegnum.
Samanlagt kemur hendan broytingin at kosta 400.000 kr.
Harafturat hava verið ymsar eyka útreiðslur til fyribils trappu, hegn, eyka projektering higartil upp á umleið 200.000 kr.
Samanlagt varð mett, tá sáttmálin varð undirskrivaður, at samlaði kostnaðurin varð 5,7 mill. kr. goldin yvir 3 fíggjarár.
Nú verður mett, at samlaði kostnaðurin verður 6,8 mill. kr.
Grundstykkir
Oktober 18 , 2007Eru nakrar ætlanir um at útstykkja fleiri grundstykkir í Vestmanna. Um ja, hvar og nær verur tad so?
Kommunan hevur ongar ítøkiligar ætlanir um útstykking í løtuni, men tá tað verður, verður tað í framhaldi omaneftir frá verandi útstykkingin í Vestri og eisini fram við Hornavegi frá maskinhøllini hjá kommununi og úteftir.
Annars eru nógv privat økir í kommununi, sum í bygdarskipanini liggja sum sethúsaøki. Hesi síggjast við at fara inn á "Kort av Vestmanna á alnótini" niðast í teiginum til høgru á heimasíðuni, og síðani á kortinum at gera bygdarskipanina virkna.
Fjalsvegur???????
Oktober 18 , 2007Í dag er 12.10.07, og á heimasíðuni læs eg fyri einum mána síðan, eg loyvi mær at citera. " Eftir byggifund 4.sep hevur tekninska deild hjá kommununi boðað frá at vegurin heilt víst verður opin aftur um miðjan oktober, væntandi áðrenn." Eru hesi tíðindi galdandi enn? Sum er sær tað ikki út til at verða koyrandi.
Um veguin ikki letur upp enn, vælsignaði royni og geri lendi oman til trappuna , á Ovara vegi, til eina gøtu, áðrenn nakar kemur til skaða, minnist til tit hava brúkt nógvar pengar til eina super trappu, men hvat nyttar tað, tá lendi oman til trappuna ikki er gangandi eftir, eg meini so við.......
Uppá fyrispurning til arbeiðsleisðluna á staðnum verður sagt frá, at vegurin fyri so vítt er opin, men at vegurin framvegis er arbeiðsøki, og at koyring eftir vegnum tí er uppá egna ábyrgd. Tvs, at hvørki arbeiðsánari ella arbeiðstakari kunnu ábyrgjast, um skaði stendst í samband við ferðslu eftir vegnum.Annars heitir arbeiðsleiðslan á fólk um at seta seg í samband við arbeiðsfólk á staðnum, fyri at fáa nærri at vita um arbeiðsætlanina.
Fjalsvegur
Oktober 17 , 2007Mær er komið fyri oyra, at beton-múrur skal gerast fram við niðari síðu av innasta parti av Fjalsvegi. Kunnu tit greiða eitt sindur frá fyri okkum um hetta? T.d. hvar ein møguligur múrur skal vera. Sitandi bygdaráð hevur tikið stig til at seta 'grønan'-mann at taka sær av bygdini og fríðka um, og tað hevur eydnast væl. Onkur vil eisini vera við, at seyðurin bert kemur einaferð inn um garðarnar aftrat. Tí taki eg eitt sindur sorgina upp á forskot og heiti á tykkum, sum taka tekniskar avgerðir: vælsignaði hugsið eisini tit um okkara vøkru bygd og nýtið ikki eitt skrímsl av einum beton-múri til at siga vælkomin til Vestmanna.
Í samband við neyðugar broytingar í arbeiðstøkuni verður neyðugt at gera stuðlamúr uppundir niðara borð á innara parti av Fjalsvegi. Hesin stuðlamúrur verður lagaður upp og ikki, sum tygum annars hava hoyrt, gjørdur úr betong.
Fiskuvinnuskúlin
Oktober 12 , 2007Hej
Hví verur skúlin bygdur mitt á kaj økinun..?
Hegi tad ikki ver betri at flutt han yvur mótir vestpack.?
Flott heimasída.
Stavivillur
Oktober 08 , 2007Púra einigur við honum sum spyr um stavivillur. Men um tit ikki rætta spurningarna, áðrenn teir verða lagdir her á síðuna, so halda fólk, at tað eru tit sum gerða stavivillurnar.
Annars takk fyri eina heilt fantastiska síðu, sum vit øll í vilja Vestmanna væl, er glað fyri.
Opinleikin leingi livi.
Harraguð
Oktober 08 , 2007Nú eri eg sjálvur vinnulívsmaður, komið væntandi skjótt heim, lesið at "bygdaráðið" hevur umrøtt hvønn bólt man skal brúka í høllini, harraguð, tað er ikki tað bygdaráðið skal brúkast. Tað mugu teir for pokkur kunnu taka avgerð um í skúlanum.
Annars eitt stórt herðaklapp til verandi bygdaráð fyri jaligan hugburð til vinnulívið, tað hevur resulterað í minst 100 arbeiðsplássum. Alt gott um kvinnurnar, men eg haldi at tað er nógv meira dynamikkur í vinnulívinum nú hasir persónarnir, sum eg av góðum grundum ikki kenni, hava tikið um ræði.
Annars fantastisk heimasíða, serliga tá man býr uttanlanda.
Annars takk fyri rósandi orðini.
Stavivillur
Oktober 04 , 2007Hevði tað ikki verið eitt hugskot at rætta stavivillur,áðrenn tit seta spurningar frá fólki á hesa frálíku heimasíðuna?
Fótbóltur í Høllini.
Oktober 03 , 2007Tað bleiv spurt her á síðuni, hvussu tað bleiv við fótbóltinum í høllini fyri ca 3 mánum síðan, hvussu verur?
Fer mann at kunna sparka aftur við legurbóltinum?
Hvør tekur tí støðuna?
Tað er nógv sparka og kasta síðan tað komu níggj amaturir, og nogvir bóltar, legur sum skinn, hava rakt amaturini, og ikki eitt er fari. So nú mann vera bevíst at tey halda.
So til komununa, vælsignaðir læt okkum fáa legurbóltin aftur í høllina.
Ikki sparki eg mest av øllum, men runt rokna, so brúki eg eini 2000kr um ári at sparka fyri, og sum oftast so eru ligini um 8 mans, so bara har fær komunan min 16000 um ári í kassan til viðlíkahald, og so nógv bróta vit vaksnir menn ikki.
Hvat halda tit, at AA ligi hjá víf fór at spæla við gummibóltum frá BR.
Heilsan ein skuffaður fótbóltspælari.
Íløgur 2007
Oktober 03 , 2007"Vestmanna Kommuna ætlar at nýta 12,5 milliónir til íløgur í ár". Soleiðis skriva tit í svari til ein spurning herfyri. Í fíggjarætlanini fyri 2007 standa einans 6 mil til íløgur. Hvussu hongur hetta saman?
Íløgur í vegir v.m.
Oktober 02 , 2007Hvussu nógvan pening hevur kommunan at ger íløgur fyri afturat í ár? Tað sær út sum um at kassin er á tremur við peningi. Nýggj brúgv um Fossá - minst 2-3 milliónir um hendan skal gerast tveysporað. Hvussu verður við Niðaravegi er hann blivin burtur í øllum resinum, ella er eisini ætlanin at byrja uppá hetta í ár? Annars ein sera góð og opin heimasíða má sigast. Hetta skal Vestmanna Kommuna hava rós fyri. Tað eru ikki nógvar aðrar kommunur sum kunna erpa sær av slíkum opinleika.
Vestmanna Kommuna ætlar at nýta 12,5 milliónir til íløgur í ár. Kassin er ikki á tremur, men inntøkurnar higartil í ár hava verið góðar, harumframt hava vit havt yvirskot undanfarnu árini. Ætlanin er ikki at byggja nýggja brúgv um Fossá enn, men bygdarráðið er kunnað um møguleikar og kostnað.
Niðari vegur er enn raðfestur ovarliga, væntandi kunnu vit fara undir breiðkan og ábøtur í 2008.
Takk fyri rósið. Tað skuldi verið eitt aðalmál hjá øllum kommunum at kunna um síni viðurskifti.
Fantastiskt
Oktober 02 , 2007Hettar er ikki ein spurningur, men bert eitt rós til tað nýggju ætlanina hjá Agendafelaginum.
Nær kann so væntast at gongubreytir vera gjørdar uppi í Miðalsbrekku so har eisini blívur hunaligt.
ungdómshúsið
Oktober 02 , 2007Hvussu nógvir umsøkjarir vóru til starvið sum leiðari.
Hvussu nógvar kvinnur ?
Hvussu nógvir menn ?
heilsan Steingrím
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
OGNIR til sølu/leigu
BYGDARRÁÐSFUNDIR
LÝSINGAR
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
Kirken
Mars 04 , 2014Vi vil gerne se Vestmanna Kirke under vores besøg på øerne fra den 24.3. til den 27.3. Kan det lade sig gøre?
Venlig hilsen
Aase Funding
DK-8300 Odder
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Føstuinngangur
Føstuinngangur er inngangurin til føstuna, sum í kristindóminum verður hildin í 7 vikur undan páskum. Føstuinngangur er tann sunnudagin, sum er tann 7. sunnudagurin frammanundan páskadegi. Mánakvøld og týskvøld í føstuinngangi, sum vit eisini kalla fastalávint, hevur verið vanligt at hava ymiskt til skemtunnar, eitt nú at ganga grýlu (ella ganga langaføstu), og at sláa tunnu. Mánadag í føstuinngangi, á fastalávint, er vanligt at dansa føroyskan dans, og henda dag endar dansiárið. Mikudagur í føstuinngangi nevnist øskudagur, og tá byrjar álvarsamari parturin av føstuni. Gamalt var ikki at eta kjøt í føstu; hetta sæst aftur í summum sagnum, eitt nú um Kálv lítla. Siðurin ikki at eta kjøt í føstu hevur upp til okkara tíð verið hildið í katólskum londum.


text:
Ortodoksa kirkjan
Ortodoksa kirkjan er næststørsta kristna kirkjan. Gudstænasturnar hjá teimum eru ikki eins, men hóast tær eru ymiskar, trúgva allar tí, sum Jesus lærdi. Nógv kristin í Eysturevropa, Eysturafrika og Ásia eru ortodoks. Í ortudoksu kirkjunum eru nógvar halgimyndir, sum nevndar verða íkonar.
Í fyrstuni var kristindómurin katólskur, t.e. hann var um allan heim, men í 1054 klovnaði kirkjan. Pávin í Róm og erkibispurin (patriarkurin) í Konstantinopel gjørdust ósamdir um leiðsluna. Úrslitið varð, at kirkjan í Róm og kirkjan eystanfyri fóru sundur. Rómversku katolikkarnir og ortodoksa kirkjan í bæði Grikkalandi og Russlandi hava tó nógv átrúnaðarligt í felag. Tey ortodoksu góðtaka ikki myndugleika pávans.
Orientalska ortodoksa kirkjan er ein grein, ið loysti frá høvuðskirkjuni vegna ósemju á kirkjufundinum í Khalkedonum í árinum 451, hon gjørdist høvuðskirkjan í Egyptalandi, Sýria, Armenia, Eritrea og Etiopia.
Søga[rætta | rætta wikitekst]
Eftir Kristi deyða og uppreisn ferðaðust apostlarnir víða og boðaðu kristnu læruna og grundløgdu kirkjur í mongum londum. Tey fyrstu fimm patriarkatini vórðu stovnað í Alexandria, Antiokia, Jerusalem, Rom og Konstantinopel. Seinni blivu kirkjurnar í Sinai, Russlandi, Grikkalandi, Serbia, Bulgaria, Rumenia og nógva aðrastaðni grundlagdar.
Í ár 320 flutti keisarin Konstantin I rómverska høvuðstaðin frá Rom til Konstantinopelar. Sum fylgja av hesum komu týdningarmestu hendingarnar í kirkjuni at ganga fyri seg í hesum øki. Allir kirkjufundir vórðu hildnir í ella nærhendis hesum býi. Trúboðarar frá Konstantinopel umvendu slavisku fólkasløgini og onnur í Eystureuropa og umsettu bíbliuna og liturgisku tekstirnar til lokalu tungumálini.
Orientalska ortodoksa kirkjan kvetti sambandið við høvuðskirkjuna á kirkjufundinum í Khalkedonum í árinum 451 vegna ósemju um Kristi náttúru. Rómversk-katólska kirkjan í Róm kvetti við hini patriarkatini eftir stóra klovningin í 1054.
Í rómverska patriarkatinum varð biskupurin av Rom pávin, sum eftirfylgjari Pætur apostuls, uppfataður sum høvur alheimskirkjunnar við guddómligum vilja, men eystanfyri sá man einans pávan sum fyrsta millum javnlíkar (patriarkarnar). Hesin munur vaks seg til avgerandi ósemju, sum fyrst og fremst kom til sjóndar í trúarjáttanini. Vestanfyri bleiv tað vanligt at leggja eitt element (kallað Filioque) aftrat, nakað sum bleiv avvíst eystanfyri. Hetta endaði við, at báðir partar fordømdu hvønannan í 1054. Oyðileggingin av Konstantinopel vegna 4 krossferðina í 1204 økti um fíggindakensluna, og royndir um semju í fylgjandi øldunum miseydnaðust. Ikki fyrr enn aftaná annan vatikanfundin í 1962-65 er orðaskiftið tikið uppaftur.


text:
Lesið her á isf.fo
Hóskvøldið kl 19.00-20.30 er almennur fyrilestur um doping og match-fixing í Smæruni, sum er í Havn
- Jesper Frigast Larsen frá Antidoping Danmark og Virgar Hvidbro, aðalskrivari í FSF, fara fyrst at umrøða, hvat matchfixing er og hvat FSF ger fyri at fyribyrgja matchfixing í Føroyum.
- Magni Mohr, granskari, fer at hugleiða um doping og heilsu.
- Hjalti Gunnarstein, landsapotekari, fer at tosa um ólóglig evnið, sum verða flutt inn í landið.
- Annemarie Haar Kristensen fyri Antidoping Danmark fer at tosa um doping og ítrótt.
- Umboð úr Tvørmegi fer at kunna um týdningin at hava eitt reint dopingumhvørvi innnan fitnesumhvørvi.
- Jarvin Feilberg Hansen frá Antidoping í Føroyum fer at tosa um dopingarbeiði í Føroyum.


text:
Eg veit ikki um tit hava varnast, men undir hvørjari grein standa nøkur tags, ella evnisorð, ið vísa til evni, ið eru nevnd í tekstinum. Trýstir man á orðið kemur man inn til eitt yvirlit yvir allar greinir, ið fáast við hetta evnið.
T.d. er 20 greinar um “seks“, tá er sjálvandi henda eisini tald við. Annars ber til at síggja yvirlit yvir tags yviri í høgru síðu av heimasíðuni, um man trýstir á Tags uppi yvir recent posts. Tey størstu orðini eru tey mest brúktu.
Og har kann man í løtuni staðfesta, at tað eg skrivi mest um er Danskan tónleik(38), Politikk(70), Rokk(78), Popp(45) og Summarfestivalin(64), sig so tað.


text:
Bygging kann ikki fara í gongd uttan skrivligt loyvi frá kommunala byggimyndugleikanum.
Kommunali byggimyndugleikin kann gera reglur fyri smærri byggingar, soleiðis at hesar ikki krevja byggiloyvi, um bygt verður eftir reglunum. Talan er um antennur, smærri vindmyllur, skeltir, sólskjól, terassur, lívdarskjól og tílíka smærri bygging.
Somuleiðis ger kommunali byggimyndugleikin reglur fyri, nær umbygging, afturatbygging og umvæling krevur byggiloyvi.
Umsókn um byggiloyvi skal vera skrivligt og sendast kommunala byggimyndugleikanum.
Kommunali byggimyndugleikin avger, um tilfarið skal latast inn talgilt, og kann áseta tøknilig krøv til skjøl og tekningar, sum verða latin inn talgilt.
Umsókn og skjøl, latin inn á pappíri, skulu latast inn í 2 eintøkum. Kommunali byggimyndugleikin kann krevja fleiri eintøk, um tað er neyðugt.
Kommunali byggimyndugleikin hevur ábyrgd av at lata øðrum myndugleikum, ið sbrt. aðrari lóggávu skulu hoyrast, nøktandi skjalatilfar.
Sbrt. § 9 í byggilógini.
Av tí, at tað er tann einstaka kommunan, sum tøkniliga skal vera før fyri at taka ímóti talgildum fráboðanum, kann kommunali byggimyndugleikin áseta nærri formkrøv til talgildar fráboðanir.
Umsøkjari, sum sendir inn pappírstekningar, sum eru teknaðar í AutoCAD, Revit o.tíl. forritum, eigur at leggja eitt talgilt avrit av viðkomandi fílum við, tí hetta m.a. lættir um málsviðgerðina.
Umsókn um byggiloyvi skal vera dagfest og undirskrivað av eigaranum.
Er umsóknin ikki undirskrivað av eigaranum, skal umsøkjarin á annan hátt skjalprógva sín rætt til at søkja vegna eigaran.
Eigarin søkir um byggiloyvi. Tað merkir, at eigarin antin sjálvur undirskrivar umsóknina, ella at skjal verður viðheft umsóknini, har eigarin heimilar tí, sum t.d. leigar byggingina ella byggiharraráðgevanum, at søkja.
Tað er ábyrgdin hjá umsøkjaranum at tryggja, at umsóknin er komin fram til kommunala myndugleikan.
Verða broytingar gjørdar í verkætlanini, eftir at byggiloyvið er útskrivað, skal umsøkjarin boða kommunala byggimyndugleikanum frá hesum. Kommunali byggimyndugleikin metir síðani, um byggiloyvið framhaldandi er galdandi, um neyðugt er við fleiri upplýsingum, ella neyðugt er at søkja um byggiloyvi av nýggjum.


text:
Trygd
REGLUGERÐ & TRYGD fyri tína trygd
Tað eru altíð lívbjargarar til staðar, tá almenn svimjing er í Páls Høll. Lívbjargarar gera alt fyri at fyribyrgja at vanlukkur henda. Men minst til vandin er har framvegis og tú hevur eisini ábyrgd fyri egnari trygd.
Svim tí ongantíð einsamallur.
Børn, sum ikki duga at svimja, skulu í minsta lagi brúka armringar og belti – og harumframt verða undir støðugum uppsýni av einum vaksnum.
Send ongantíð tíni børn ella onnur, sum ikki duga væl at svimja, einsamøll í svimjihøllina.
Tú hevur ábyrgdina av tínum børnum, lat tey ikki verða uttan uppsýn, tá tey eru í svimjihøllini.
Legg ikki ábyrgdina á onnur, heldur ikki eldri systkin.
Børn undir 8 ár hava bert atgongd saman við vaksnum (undantikið tá barna-svimjing er).
Tú svimur við egnari ábyrgd, og merkir hetta, at tú hevur ábyrgdina fyri tínari egnari trygd.
Svim ikki tá tú hevur drukkið alkohol.
Ikki kappast um hvussu longi tú megnar at halda høvdið undir vatninum.
Kanna vatndýpi áðrenn tú kavar.
Ikki trýsta onnur niður í vatnið.
Ikki skumpa onnur út í vatnið.
Epileptikarar og svimjandi við ringum hjarta, skulu verða undir støðugum uppsýni av einum hjálpara.
Páls Høll tekur onga ábyrgd av virðislutum o.ø. hjá vitjandi.
Boð frá starvsfólkunum skulu fylgast.
At enda: Lær teg at svimja 🙂


text:
Tíðarrúm - eitt viðmæli!/
Í dag er seinasti møguleiki at uppliva framsýningina Tíðarrúm hjá Bjarne Werner Sørensen í Listahøllini í Skipasmiðjuni MEST. Tað er lutfalsliga sjáldan okkum býðst høvið at síggja tílíka framsýning heima í Føroyum og tí vil eg viðmæla øllum at fara ein svipp út í ídnaðarhøllina at hyggja. At hava fingið eina tílíka høll til framsýningarhøli er eitt satt bragd framt í verki av Heystframsýningarbólkinum við fyrimyndarligum vælvilja frá MEST.
Bjarne Werner Sørensen hevur í grundini ein rættiliga stóran leiklut í míni egnu, persónligu listasøgu. Tað var hann, ið saman við Listasavninum og Goethe Instituttinum skipaði fyri framsýningini FAR OUT - Natur arbeitet für die Kunst við týskari installatiónslist, ið varð gjørd í 1996 in situ á Listasavni Føroya. Føroyskt/týska verkætlanin var uttan iva mest progressiva og frammi í skónum listaframsýning, Føroyar tá høvdu upplivað, og nógv vórðu eisin provokerað av listamonnunum Raffael Rheinsberg, Erwin Wortelkamp og Nikolaus Nessler. Framsýningin fekk týdning fyri Tórodd Poulsen bæði poetiskt – hann skrivaði yrkingar út frá verkunum, men eisini installatiónslistarliga haldi eg, at týsku listamenninir veittu honum týdningarmiklan íblástur. Bjarne og Tóroddur hava fleiri ferð arbeitt saman, teir hava gjørt mappuna Otium við yrkingum hjá Tóroddi og mynstrum/myndatilfari hjá Bjarne, sum Jan Andersson prentaði í Grafiska Verkstaðnum í Hjørring. Hetta samstarvið helt fram í Grafiska Verkstaðnum í Listasavninum í Havn við upprunagrafiska yrkingasavninum “Villvísi”, sum Tóroddur skrivaði og sum Bjarne myndprýddi.
Meðan yrkingarnar hjá m.a. Tóroddi Poulsen var nakað av tí fyrsta, eg royndi meg við sum bókmentaummælari, var framsýningin hjá Bjarne Werner Sørensen í Føroyahúsinum í Keypmannahavn ein tann fyrsta listaframsýningin, sum eg ummælti í útisetablaðnum Oyggjaskeggja. Tað var eisini Bjarne, sum skaffaði mær eitt lítið jobb í Galleri Bie & Vadstrup, sum var mær til stóran íblástur. Síðani hevur Bjarne Werner Sørensen fingist nógv við yrkisfelagslig mál myndlistafólkum at bata, eitt langt skifti var hann sostatt formaður í BKF, Billedkunstnernes Forbund.
Hansara listarliga tilgongd er sera fjølbroytt, hann málar og fotograferar, hann er dugnaligur grafikari og fæst bæði við tann siðbundna grafikkin, eins og hann finnur uppá alt møguligt við telduni. Fyri nøkrum árum síðani hevði hann eina spennandi framsýning í Steinprenti og nakrar av myndunum, sum vóru á hesari framsýningini eru eisini við úti á Skipasmiðjuni. Bjarne Werner Sørensen er upptikin av tí, hann nevnir samanførdir koordinatar, hetta at tvær myndir, ið verða settar saman úrslita í eini triðju, sum oftast ófyrisíggjandi mynd. Í steinprentsrøðini Matrix, sum er við á framsýningini Tíðarrúm, hevur Bjarne Werner Sørensen arbeitt við hesi tilgongd á ein rættiliga skipaðan, matematiskan hátt, har hann við at kombinera litografisku steinarnar á ymsan hátt hevur fingið eina rúgvu av litografiskum prentum burturúr, ið verða hongd upp í eini rektangulerari installatión eftir eini ávísari skipan. Skipanin er fleksibul og kann broytast frá framsýning til framsýning alt eftir stødd av vegginum osfr. Áhugin fyri skipanum, organiskum samanhangum og frítt vaksandi fyribrigdum er grundleggjandi í verkunum hjá Bjarne og sæst eisini aftur í frálíku bylgjandi uppheingingini av framsýningini Tíðarrúm. Í dag, sunnudagin 29.mai er síðsti dagur at síggja framsýningina, sum er opin frá 15-18. Listamaðurin er sjálvur til staðar. Far!


text:
Aðalfundurin hjá Føroyingafelagnum í Aalborg
Sunnudagin 11. mars kl. 11.30 verður árligi aðalfundurin hjá Føroyingafelagnum í Aalborg. Á skránni verður m.a. framløga frá formanninum, roknskapurin fyri 2017 verður kunngjørdur, væl av nevndarlimum og viðger av innkomnum uppskotum. Niðanfyri er yvirlit yvir allari skránni.
Til aðalfundin kunnu limir og áhugaði senda inn uppskot, ið verða viðgjørd á fundinum. Hesið uppskot skula verða nevndini í hendi áðrenn 4. mars. Uppskotini skula sendast til: alaborg@alaborg.fo.
Á aðalfundinum hava eisini øll møguleika at stilla upp til nevndina og einasta treyt fyri uppstilling er, at viðkomandi er limur í Føroyingafelagnum. Er tú ikki limur, og ætlar tú at stilla upp, so kanst tú tekna teg her.
Skráin fyri aðalfundin:
- Val av fundarstjóra
- Val av fundarskrivara
- Formansfrágreiðing
- Framløga av rokniskapi til góðkenningar
- Ásetan av limagjaldi
- Innkomin uppskot
- Val av starvsnevnd við tveimum tiltakslimum
- Val av tveimum grannskoðarum og einum tiltaksgrannskoðara.
- Ymiskt


text:
Føroykst filmskvøld verður leygarkvøldið
Leygarkvøldið, 3. februar, kl. 20.00 (dyrnar lata upp kl. 19.00) verður eitt áhugavert tiltak í Álastovu. Hetta kvøldið verða føroyskir stuttfilmar vístir á stórskýggja. Ikki nokk við hesum, so verður eisini sjálvasti Andreas Høgenni, ið vann Geytan í 2015, til staðar hetta kvøldið. Andreas kemur at greiða frá um teir filmar, ið vístir verða, og høvi verður hjá luttakarum at seta Andreasi spurningar.
Skráin hetta kvøldið verður:
“Tunnan” – Jónfinn Stenberg & Jóannes Lamhauge
“Skuld” – Heiðrikur á Heygum og Jón Hammer
“Vetrarmorgun” – Sakaris Stórá og Ingun í Skrivarastovu
“Watching paint dry” -Gudmund Helmsdal
“Stina Karina” – Andrias Høgenni
Tiltakið er ókeypis fyri limir. Sostatt mugu tey, ið frammanundan ikki hava tekna seg sum lim og sum eru búsitandi í Aalborg, tekna seg sum lim, um tey ynskja at luttaka á tiltakinum.
Hetta er fyrsta av tveimum filmskvøldum, og seinna filmskvøldið verður 31. mars kl. 19.00. Meiri kunning um hetta tiltakið kemur seinni.


text:
Instagram: Brynhild Dam
Hesa vikuna er tað Brynhild Dam, sum er gestagrammari! Til ber at fylgja viku hennara á @alaborg.
Góđan morgun, eg eiti Brynhild (@brynhilddam), og eg eri gestagrammari hesa vikuna 😉 Eg lesi á triđja semestri í International virksomhedskommunikation viđ fokus á enskum og enskttalandi londum (SIV). Afturat lesnađinum eri eg í buddy programminum, har iđ eg eri millumgongufólk hjá fýra skiftisnæmingum og virkin nevndarlimur í Álaborg. 😊 Komandi vikuskifti skipa vit fyri føroyskari mentanarstevnu í samband viđ 40 ára hátíđarhald felagsins, so tá sleppa tit á stevny viđ mær. 😁
Til síđst kann eg nevna, at eg flutti til Aalborg í 2015 og búgvi saman viđ 2 ára gomlu dóttrini og sjeikinum, sum siglir úti (4/4 vikur). 👶🛳 Hava tit spurningar um SIV, nevndararbeiđi, at flyta niđur viđ børnum ella okkurt heilt annađ, so er bara at skriva eina viđmerking ella senda eini bođ. Eg skal svara so væl sum møguligt 😉😁


text:
Sun Yat-sen
Sun Yat-sen (孫逸仙 kantonesiskt; upprunaliga nevndur Sun Wen (孫文); 12. november 1866 – 12. mars 1925) var ein kinesiskur revolutionerur og politiskur leiðari, sum ofta verður umrøddur sum "Faðirin hjá tí nýmótans Kina". Sun spældi ein stóran leiklut í at koppa Qing-dynastiið í 1911 við Xinhai-kollveltingini. Hann var tann fyrsti forsetin hjá Lýðveldinum Kina, tá tað varð sett á stovn í 1912. Seinni var hann við til at seta á stovn Kuomintang (KMT) og var fyrsti leiðarin har. Sun var en samlandi persónur í tí post-koloniala Kina, og blívur við at vera serstakur millum kinesisku leiðararnar í 20. øld við at vera væl dámdur bæði í Folkalýðveldinum Kina og Teivan.


text:
Mælt verður til, at fólk, ið hava fylt 67 ár, fólk við varandi sjúku, ella sum av øðrum orsøkum eru í vanda fyri at gerast sjúk av beinkrími, lata seg koppseta.
Fólk sum eru 67 ár og eldri fáa koppsetingina ókeypis og fólk í vandabólkum fáa eisini koppsetingina ókeypis.
Set teg í samband við tín kommunulækna og bið um eina tíð.
Møguleiki er eisini hjá frískum fólki og sum eru undir 67 ár at fáa koppseting. Hesu mugu gjalda sjálvi fyri koppsetingina.
Arnhold Jensen (Viðtala 3) kann nú gera PETROLEUMS ATTEST
Váttanin kostar 1.500 kr.
Mint verður á at bíleggja tíð í góðari tíð frammanundan - 2 vikur.
Jón Rói Jacobsen er settur sum útbúgvingarlækni hjá Arnhold Jensen frá 1. oktobur 2018
Læknamiðstøðin í Klaksvík hevur nú fingið eina heimasíðu, har tit kunnu bíleggja tíð, endurnýggja receptir og avlýsa tíðir.


text:
Taptu við fýra málum fyri Finnlandi
ítróttur07-10-2018 - 08:28 - Jóanis Albert Nielsen
A-landsliðið við monnum tapti seinnapartin í gjár fyrra venjingardystin móti Finnlandi. Úrslitið var 29-25.
Føroysku leikararnir løgdu annars út sum eitt ódnarveður og eftir lítlari løtu vóru Føroyar á odda við fimm málum. Føroyska verjan stóð stinn og tað var ógvuliga trupult hjá finnum at spæla seg gjøgnum hana.
Finsku leikararnir raknaðu tó við í seinnu hálvu av fyrra hálvleiki og byrjaðu at draga inn á Føroyar. Tá farið var til hálvleiks var støðan 10-11.
Í seinna hálvleiki riggaði einki hjá okkara monnum. Vinstribakkur hjá Finnlandi smoygdi sær í heilum fram við verjuni, samstundis sum finski spæliskiparin heili tíggju ferðir fann strikuleikaran.
Finnland fekk eina leiðslu á fýra mál, men nakað av spenningi kom aftur í dystin síðstu minuttirnar, tá Peter Krogh fimm ferðir buldraði bóltin í netið til ein mun á tvey mál. Síðstu løtuna fingu finnar eitt brotskast og eitt skjótálop og drógu fráaftur til endaliga úrslitið 29-25.
Føroyar skulu aftur royna seg móti Finnlandi í dag klokkan 10.30 føroyska tíð.
Málskjúttar:
Peter Krogh 7
Rói Berg Hansen 5
Jónas G. Djuhuus 3
Helgi Hoydal 2
Fríði Weyhe 2
Tróndur Kragesteen 2
Vilhelm Vilhelmsen 1
Hans Eli Sigurbjørnsson 1
Brandur Halgirsson 1
Vilhelm Poulsen 1


text:
Vágs kommuna: Í farnu viku kom eitt forkunnugt kort yvir Vágs kommunu, eitt tekniskt kort frá 1922, undan kavi í húsunum hjá Petur Dahl, sum var borgarstjóri í Vági frá 1907 til 1014 og aftur frá 1919 til 1930.
Eftirkomararnir hjá Petur Dahl, í Vági vanliga nevndur Petur á Gørðunum, hava seinastu árini arbeitt við at seta í standa gomlu húsini hjá Peturi. Ein teirra, sum í dag varir av húsunum, er Magnus Dahl, abbasonur Petur.
Í farnu viku boðaði Magnus frá, at teir høvdu funnið eitt forkunnugt kort í Petursborg, sum húsini hjá Petur á Gørðunum vanliga verða nevnd í Vági. Talan var um eitt tekniskt kort frá 1922.
Kortið er teknað av einum norskum verkfrøðingi, sum Vágs kommuna brúkti sum ráðgeva. Á kortinum eru m.a. fyrstu el-leiðingarnar í Vági teknaðar og eisini sokallaðu “kioskirnar”, sum transformaturstøðirnar hjá elverkinum vórðu kallaðar fyrr.
Forkunnugt er eisini við kortinum, at húsini hjá Petur á Gørðunum, eru millum tey ovastu í bygdini. Í dag standa húsini at kalla mitt í Vági.
Petur á Gørðunum var borgarstjóri ella sóknarstýrisformaður, sum heitið var tá, í Vági frá 1907 til 1014 og aftur frá 1919 til 1930. Petur á Gørðunum var undangongu maður burturav m.a. í samband við elverkinum í Botni, sum varð tikið í nýtslu í 1921. Petur á Gørðunum var eisini stovnari av Suðuroyar Sparikassa, Sjúkrakassanum í Vági, og undangongumaður tá tráðbani varð bygdur vesturi á Eiðinum í 1928/1929.
Kelda: www.vagur.fo


text:
Magnus Heinason er júst liðugur við fyrra partin av árligu yvirlitstrolingunum á føroyska landgrunninum. Tann seinni parturin er frá 7.-21. mars, tilsamans 100 tóv. Nøgdin av øllum fiskasløgum var skrásett, og eisini var støddin á fiskinum kannað.
Hesa ársins tíð gýta flestu fiskar, t.d. toskur, hýsa og upsi. Toskurin gýtir á Norðhavinum og í Vágahavinum, og vanliga er lítið av toski at fáa á øðrum økjum. Eins og onnur ár var mest av toski at fáa í einum lítlum øki umleið 8 fjórðingar norður úr Risanum. Í fjør vóru so mikið sum 14,9 tons fingin eftir bara einum tíma, men í ár var minni at fáa, bert 4,6 tons. Tað var eisini serstakliga smáur fiskur, har miðalvektin lá heilt niðri á 2 kg per tosk, svarandi til eina miðallongd á 57 cm. Hetta svarar til fisk, sum er 3 ella 4 ára gamal og harvið gýtir fyrstu ella aðru ferð.
Upsin gýtir vanliga í februar mánaði, og vanliga er tað upsi, sum er størri enn 55 cm. Í ár var tað sjáldsama at síggja, at heilt smáur upsi (seiður) var kynsbúgvin, heilt niður í 35 cm.


text:
Danska stjórnin hevur játtað 10 milliónir kr. til eitt 3-ára danskt-føroyskt-grønlendskt granskingarsamstarv innan havfrøði, veðurlagsbroytingar og vistfrøði. Hetta er eitt framhald av havgranskingarsamstarvi, ið byrjaði í 2007, men er nú víðkað til eisini at umfata Grønland. Samstarvið verður samskipað av Havstovuni.
Á heimasíðuni hjá Havstovuni verður nú lýst eftir umsøkjarum til granskingarsamstarvið. Søkjast kann um verkætlanir, ið kanna gróðurin við Føroyar, umframt vistskipanir, æti og uppsjóvarfisk í havøkjunum millum Føroyar og Eysturgrønland.
Lýsingin kann lesast her.


text:
TSB E 59
1 Skopun býr ein menskur mann,
- undir mín saðiltóva ‑
Álvur sterki eitur hann.
Bú mín hers, í dag ríði eg til hóva.
2 Álvur hann er váknum verð,
heldur hann ferðina norð um fjørð.
3 Fyri situr Finnbogi á Sikilsoyggj,
nú lystir hann at søkja moyggj.
4 Finnbogi gár eftir sandi,
sum snekkjan fleyt fyri landi.
5 Finnbogi mælti so orðum frítt:
“Álvur, læna mær ferju títt!”
6 Løgdu so snekkjuna fram í gjálv,
Finnbogi rør nú eina mót Álvi.
7 Sigldi inn mót Tóravág,
síðan setti hann londum frá.
8 Sigldi fram við grønari lund,
setti nú beint á Høvdasund.
9 Sjógvurin breyt sum boðaslóð,
báran oman fyri róna stóð.
10 Náddi ikki um sundið fram,
setti aftur á Skopunar land.
11 Finnbogi mælti so orðum brátt:
“Nimman fari eg hiðan í nátt.
12 Álvur, læna mær loftið títt
til mín farm og ferju frítt!”
13 “Gjarna lovi eg loftið eitt
til tín farm og ferju greitt.”
14 Sótu og drukku mjøð av skál,
tá bar teim so mangt til mál.
15 Har vildi ikki vera kyrt um kvøld.
ketilin stoyttist niður í eld.
16 Nú vildi vera minna rús,
Finnbogi situr í myrka hús.
17 “Hvat heldur vilt tú, kempan høg.
kveikja eld ella søkja løg?”
18 Ikki kvaðst tann kempan høg
kunnugt vera at søkja løg.
19 Finnbogi legst at blása burr,
brenniviður var ikki turrur.
20 Munnbílan stendur bak við vegg,
tríggjar spannir fyri sín egg.
21 Álvur skreiðir øksi við lær,
Finnbogi hugsar við sjálvum sær.
22 Finnbogi hugsar við sjálvum sær:
“Hasa hevur hann ætlað mær.”
23 Álvur reiggjaði øksi hátt,
ætlar at brigða øði smátt.
24 Hann brá seg undan benjalín,
semjan niður í gólvið søkk.
25 Semjan fell í gólvið hálv,
Finnbogi loypur nú aftur á Álv.
26 Butaðust teir við nevum hart,
hvørgin gat á orku spart.
27 Hann brá hann fram á ringa stinn,
bringan leyt at falla inn.
28 Brotnaði riv og bringan hálv,
Finnbogi ræður nú á Álv.
29 Finnbogi sprakk yvir jarðarmein,
rykti hann Álv nú fram yvir stein.
30 Snarpan seg eftir semju brá,
síðan hjó honum høvur frá.
31 Gróv hann hann undir Grikkjulág,
gekk til song og fekk sær náðir.
32 Har svav hann, til sól skein bjørt,
líka sum hann hevði einki gjørt.
33 Finnbogi gekk at strandi,
skúgvar sína snekkju frá landi.
34 Finnbogi inn á snekkjuna steig,
snekkjan upp um naglan neig.
35 Sigldi síðan til sundið fram,
hiðan setti hann inn á Sand.
36 Í skemmu búgva møðgur tvær,
møðiliga gráta tær.
37 Moyggjar mæltu so fyri orð:
“Sást tá Álv í Skopun norð?”
38 “Álvur flutti norðan meg,
so var lokið, eg sló hann í hel.”
39 Grátið nú bæði konur og kall:
hetta man koma for Hákun jall.
40 Allir søgdu, hetta var rætt,
nú er at lúka kongi skatt.
41 So sára græt hon Guðrun Skor.
hon lútaði niður fyri skemmuborð.
42 “Tú yndisbrúður, ver nú kát!
Eg vil einki hoyra tín grát.”
43 Drukku har brúdleyp í dagar tvá.
síðan sigldu londum frá.
44 Finnbogi er sum 'høgrir Hoj',
siglir aftur á Sikilsoyggj.
45 Hetta frættist norð um fjall,
síðan inn fyri Hákun jall.
46 Mangur man jallinum elva sút,
Finnbogi skal til Noregis út.
47 Vindur segl nú hátt í rá,
sigldi so inn á Berinar vág.
48 Gongur so norð yvir Dorvafjall,
síðan inn fyri Hákun jall.
49 Finnbogi mælti so orðum fram:
“Her er skattur av Føroyaland.”
50 Jallin mælti so orðum tvist:
“Tú hevur alla veitslu spilt.
51 Tí tú hevur vigið í Føroyum ein mann.
Álvur sterki so æt hann.
52 Tú skalt ei koma hiðan so tvist.
nú skalt tú berjast við blámann fyrst.
53 Higar ið teir fóru borgum frá.
ógvuligur var blámann at sjá.
54 Finnbogi blámann í herðar tók,
grúkin niður í steinin sló.
55 Finnbogi blámann í herðar tekur,
grúkin niður í steinin rekur.
56 Finnbogi talar til jallin so:
“Vunnar eru treytir, tær løgdu á.”
57 Finnbogi tekur í jallins hond,
biður um frið til Føroyaland.
58 Jallin letur av ivri resta:
“Tú vá Álv í Skopun vestur.
59 Morgin skalt tú á Tarvatjørn,
royna sund við hvítubjørn.
60 Tá ið tú kemur um sundagarð,
skalt tú ikki hava vákn á tær.”
61 Finnbogi hevur ein lítin knív,
seymar hann upp í skjúrtu sín.
62 Finnbogi leggur sær klæði frá,
fór á sund í skjúrtu smá.
63 Higar ið bjørnin kappan sá,
leysan hon seg úr vatni brá.
64 Dýrið fell fyri honum í knæ,
tí tað vildi ei *dýva hann í kav.
65 Jallin hann sló dýrið á granar,
dýrið legði seg út og svam.
66 Leys brá hon og var væl kunn,
Finnbogi hirðir seg niður til grunn.
67 Snarliga seg við grunni brá,
síðan fram, sum bjørnin lá.
68 Finnbogi legði seg undir kav,
tók til muddin, hans móðir gav.
69 Finnbogi hevur í hondum hógv,
brá hann svá undir bjørnina bógv.
70 Leysan seg úr vatni bar,
dývir hann bjørnina so undir kav.
71 Helt so saman hold og skinn,
at *benin skuldi bløða inn.
72 Dýrið søkk í døkkan sand,
Finnbogi kom sær upp á land.
73 Dýrið søkk tá niður til grunn,
Finnbogi leikar nú glaður á sundi.
74 Finnbogi sveipar at sær skinn,
síðan gongur fyri jallin inn.
75 Finnbogi tekur í jallins hond,
biður um frið til Føroyaland.
76 Tá róstu honum allir og jallurin sjálvur:
“Hetta er betri maður enn Álvur.
77 Eg gevi frið til Føroya tær
at heinta saman veitslu mær.”
78 Finnbogi var so raskur mann.
sigldi við frið til Føroyaland.
79 Síðan fór hann um landið alt
at heinta jallinum saman skatt.
CCF 47 A
TSB E 59
Handrit: Kvarthandrit Svabos, Gl. kgl. Saml. 2894, 4to, vol. I, Nr. 6, s. 97.
Útgávur:
1. Útvalg, Tórshavn 1986, I, nr. 3.
2. Dimmalætting 1885, nr. 9f.
3. Chr. Matras (legði til rættis.): Svabos Færøske Visehaandskrifter, 1937-1939 s. 42.
4. Føroya kvæði (Christian Matras greiddi til útgávu, 1941) Band II, Teil 1, s. 146.
5. Føroya kvæði (Inngangur og úrtøk eftir Dánjal Niclasen, 2000) 11. bind, s. 88
Heimild: Úr Vágum: J.C. Svabo (1746-1824), Miðvági, 1781-82.
Finnbogi úr Føroyum hittir mannin Álv, sum leggur á hann við øks. Finnbogi fær hendur á øksini og drepur Álv við henni. (Frábr. A, B, D-G: Hann hittir kvinnu, sum syrgir deyða Álvs. Finnbogi uggar hana og giftist við henni.)
Hákun jallur í Noregi frættir, at Finnbogi hevur dripið mann, og sendir boð eftir honum. Hann býður Finnboga at berjast ímóti einum riddara og einari hvítabjørn, og hetta eydnast honum væl at fullgera. Frábr.: A, D-F: Jallurin ger hann til skattkrevjara í Føroyum.
á føroyskum: CCF 47 (bert á føroyskum)